CONVOCATORIA DO PROCEDEMENTO DE ADHESIÓN DE CENTROS DE FP CON CICLOS MEDIOS DA PROVINCIA DE PONTEVEDRA PARA A FORMACIÓN DUN CONSORCIO DE MOBILIDADE DENTRO DO PROXECTO PRACTICUM DEPO 2020
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 25/11/2019)

Esta convocatoria ten por obxecto a adhesión de centros de FP da provincia de Pontevedra que impartan especialidades de grao medio para formar un consorcio de mobilidade coa finalidade de presentar de forma conxunta unha solicitude ao SEPIE (Servicio Español para la Internacionalización de la Educación) dentro da convocatoria Erasmus+ 2020, de xeito que o alumnado recentemente titulado en ciclos medios de FP, docentes e persoal dos centros adheridos realicen prácticas laborais en Europa. Os destinatarios desta convocatoria son os centros educativos de Formación Profesional que impartan especialidades oficiais de grao medio situados no ámbito xeográfico da provincia de Pontevedra. Os centros que presenten a súa solicitude pasarán a formar parte dun consorcio de mobilidade coa finalidade de presentar de forma conxunta unha solicitude ao SEPIE (Servicio Español para la Internacionalización de la Educación) dentro da CONVOCATORIA DE PROPOSTAS 2020 — EAC/A02/2019 Programa Erasmus+ (2019/C 373/06) publicada no Diario Oficial da Unión Europea nº C 373/12 o día 05/11/2019. As finalidades da presente convocatoria de adhesión son a obtención dun número determinado de centros educativos de Formación Profesional para conformar o consorcio de mobilidade, así como a adquisición de información necesaria a través das solicitudes e dos anexos I e II que será utilizada para a cobertura do formulario de candidatura conxunta do futuro proxecto de mobilidade Erasmus+ “Practicum Depo 2020”. O prazo de presentación das solicitudes de adhesión é de 15 días hábiles contados a partir do día seguinte ao da publicación desta convocatoria no Boletín Oficial da Provincia de Pontevedra (BOPPO). As solicitudes presentaranse obrigatoriamente por medios electrónicos a través do formulario normalizado dispoñible na sede electrónica da Deputación de Pontevedra, https://sede.depo. gal. Se algunha das persoas interesadas presenta a súa solicitude presencialmente, requiriráselle que a emende a través da súa presentación electrónica. Para estes efectos, considerarase como data de presentación da solicitude aquela na que fose realizada a emenda. Para a presentación das solicitudes, a sede electrónica da Deputación de Pontevedra admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluíndo o DNIe). Para poder participar neste procedementos os centros educativos interesados deberán achegar xunto coa solicitude a seguinte documentación: A documentación complementaria deberá presentarse electronicamente. As entidades interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada. Todos os trámites administrativos que as persoas interesadas deban realizar durante a tramitación deste procedemento deberán ser realizados electronicamente a través do modelo “Instancia xenérica”, dispoñible na sede electrónica da Deputación de Pontevedra https://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da LPACAP requirir áselle á persoa interesada, de conformidade co establecido no artigo 68 desta, para que, nun prazo de 10 días hábiles, emende as faltas ou presente os documentos preceptivos, indicándolle que, no caso de non o facer, se desistirá da súa solicitude, que se arquivará sen máis trámites. Seleccionaranse todos os centros de FP que o soliciten e que cumpran os requisitos de acordo con esta convocatoria e demais requisitos legais establecidos na lei. Non obstante, debido ao descoñecemento do número de solicitudes que se van presentar, así como do número e duración das mobilidades que asignará o SEPIE, a Deputación de Pontevedra non pode garantir un número exacto das mesmas. Unha vez que o SEPIE aprobe o proxecto e a cantidade de mobilidades subvencionadas, as bolsas asignarase de forma proporcional, tendo en conta os criterios mencionados e intentando garantir un mínimo por centro. No caso de que o número de mobilidades aprobadas polo SEPIE non cubra ese mínimo por centro, o total de prazas asignarase de xeito proporcional ao solicitado, respectando que cada centro teña, polo menos, unha mobilidade. A Deputación proporá o reparto de mobilidades baseándose nos factores mencionados, e este criterio estará suxeito á decisión dos membros do consorcio que se forme, que constará nunha acta redactada para ese efecto. Os centros educativos cuxo alumnado titulado renuncie á mobilidade despois da aceptación poderán ser penalizados coa conxelación ou a redución do número de mobilidades totais. Para aquelas mobilidades que quedasen sen asignar e para as que non exista acordo, o Comité de Mobilidade da Deputación determinará, por motivos de estratexia e xestión do proxecto, as familias e os centros elixidos, despois dunha reunión con todos os centros para consensuar os criterios que se seguirán para tomar esa decisión. O desenvolvemento efectivo das mobilidades queda suxeito á aprobación definitiva do proxecto por parte do SEPIE. Cada consorcio ha de estar formado como mínimo por tres organizacións de envío que impartan formación dentro do ámbito da FP definido para a acción KA102 (Formación Profesional Básica, Formación Básica Adaptada, Ciclos Formativos de Grao Medio, estudos de Grado Medio de ensino de réximes especiais (arte, música e deportes), FP Dual de Grao Medio e cursos que conducen á obtención de Certificados de Profesionalidade dos niveis I, II e III. Unha vez seleccionados os centros de FP definitivos debe conformarse o consorcio de mobilidade a través da sinatura dos correspondentes mandatos, polos que os centros educativos autorizarán ao coordinador deste consorcio, a Deputación de Pontevedra, a enviar en nome da organización a solicitude de fondos do proxecto no marco do programa Erasmus+ á axencia ES01 Servicio Español para la Internacionalización de la Educación (SEPIE) en España (Axencia Nacional). O consorcio durará desde a súa formación ata a finalización do proxecto correspondente. Para o presente caso, a duración estimada será desde o envío da solicitude do proxecto “Practicum Depo 2020” (5 de febreiro de 2020 ás 12.00 h GMT+1 ata o 31 de maio de 2022 ás 24:00 h GMT+1). Unha vez presentada a solicitude de fondos a través do proxecto Practicum Depo 2020, o SEPIE deberá resolver segundo o seu propio procedemento. En caso de que o proxecto solicitado sexa concedido e financiado pola Axencia Nacional, a Deputación de Pontevedra asinará en nome das organizacións representadas o convenio de subvención e subsecuentes emendas coa dita axencia. O incumprimento dos requisitos descritos nesta convocatoria así como a cancelación inxustificada das mobilidades de docentes e alumnado poderá dar lugar á non inclusión en futuros consorcios de mobilidade. A relación provisional dos centros adheridos publicarase no prazo máximo dun mes no BOPPO. Así mesmo, poderá publicarse no taboleiro de anuncios da Deputación e na páxina web da Deputación de Pontevedra www.depo. gal. Os datos persoais obtidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, deriven. A lexitimación para o tratamento dos datos basease no cumprimento dunha tarefa en interese público ou o exercicio de poderes públicos segundo as normas de rango legal recollidas no apartado “normativa aplicable” dispoñible na ficha do procedemento en https://sede.depo. gal. Os datos persoais obtidos neste procedemento serán obxecto de comunicación ás Administracións públicas no exercicio das súas propias competencias ou cando sexa necesario para que os cidadáns poidan acceder de forma integral á información relativa a unha materia. As persoas interesadas poderán acceder, rectificar e suprimir os seus datos, así como exercitar outros dereitos ou revogar o consentimento segundo o previsto en https://depo.gal/protección-dedatos/exercicio-de-dereitos. É condición imprescindible para poder realizar a mobilidade que o alumnado sexa maior de idade e teña aprobados todos os módulos do ciclo medio, incluído o módulo FCT, antes do inicio do período de mobilidade. Establécense os seguintes criterios no baremo. A nota final obterase da suma das puntuacións dos seguintes apartados: 1.—Adecuación da titulación e do perfil da persoa candidata (3 puntos) 2.—Expediente académico (2 puntos) 3.—Coñecemento de idiomas (2 puntos) 4.—Méritos (1 punto) 5.—Entrevista persoal (2 puntos) O proceso selectivo supervisarao o xefe do Servizo de Promoción do Emprego e Desenvolvemento Local da Deputación de Pontevedra (ou a persoa na que delegue). No caso de empate, os criterios de desempate serán, por esta orde: No caso de continuar co empate, o desempate determinarase por decisión do centro educativo. Valorarase ata un máximo de 2 puntos, calculando a media aritmética das cualificacións obtidas no ciclo formativo de grao medio dos cursos finalizados: Non se terán en conta as cualificacións validadas.3.1 Titulacións de inglés Polo certificado oficial da Escola Oficial de Idiomas ou equivalente legalmente homologado, ata un máximo de 2 puntos. Non se terán en conta as titulacións de nivel inferior que levaron a adquirir outra de nivel superior. Sen certificado oficial: realización dunha proba de nivel (oral) por parte do persoal de linguas do centro educativo, puntuable ata un máximo de 1 punto.3.2 Baremo dun segundo idioma Valorarase o coñecemento doutro idioma cun nivel mínimo de A2 e con acreditación de certificado oficial, ata un máximo de 2 puntos. Valorarase con 0,5 puntos cada título de formación profesional de grao medio diferente ao que lle dea acceso á mobilidade, ata un máximo de 1 punto. Valoraranse na entrevista as habilidades comunicativas e sociais suficientes para desenvolverse en contornos distintos aos habituais. Valoraranse a acreditación de pertenza a calquera tipo de ONG ou a participación en programas de voluntariado, o interese, a madurez, a iniciativa etc. Con independencia do anterior, todos os criterios poderán ser valorados con puntuación cero no caso de que o comité de selección constituído en cada centro educativo o considere oportuno. Neste sentido, incluso no caso de que unha alumna ou alumno cumpra os requisitos formais para o acceso a unha das prazas para realizar unha mobilidade Erasmus+, as e os membros do comité de selección de cada centro de FP poderán denegarlle directamente o dereito sen máis trámite no caso de que estimen que non cumpre os criterios mínimos para a súa realización en canto a conduta, comportamento, contorno, motivación, factores educativos, traxectoria, actitude etc. Establécense os seguintes criterios no baremo. A nota final obterase da suma das puntuacións dos seguintes apartados: 1 - Interese, motivación e compromiso cos proxectos europeos (1 punto) 2 - Antigüidade no centro educativo (2 puntos) 3 - Coñecemento de idiomas (3 puntos) 4 - Méritos (2 puntos) 5 - Entrevista persoal (2 puntos) O proceso selectivo supervisarao o xefe do Servizo de Promoción do Emprego e Desenvolvemento Local da Deputación de Pontevedra (ou a persoa na que delegue). No caso de empate, os criterios de desempate serán, por esta orde: No caso de continuar co empate, o desempate determinarase por decisión do centro educativo. Valorarase ata 1 punto o compromiso que ten a persoa solicitante cos proxectos europeos nos que participa o centro, a motivación para facer a mobilidade e a iniciativa para propoñer melloras na metodoloxía e currículo do centro. Polo certificado oficial da Escola Oficial de Idiomas ou equivalente legalmente homologado, ata un máximo de 2 puntos. Non se terán en conta as titulacións de nivel inferior que levaron a adquirir outra de nivel superior. Sen certificado oficial: realización dunha proba de nivel (oral) por parte do persoal de linguas do centro educativo, puntuable ata un máximo de 1 punto. Valorarase o coñecemento doutro idioma cun nivel mínimo de A2 e con acreditación de certificado oficial, ata un máximo de 1 punto. Valorarase con 0,5 puntos cada título de formación profesional de grao medio/superior ou titulación universitaria a maiores do que lle dea acceso ao posto de traballo, ata un máximo de 2 puntos. Valorarase na entrevista o compromiso pola integración das experiencias adquiridas na mobilidade docente, a iniciativa para propoñer vías de mellora no centro educativo, a iniciativa para a busca de entidades das que poder aprender e aplicar novas metodoloxías. Tamén se valorará na entrevista a planificación docente posterior de cara a difundir o aprendido na mobilidade no centro educativo e beneficiar a toda a comunidade educativa. Os centros educativos deberán aplicar os criterios detallados anteriormente e deberán seguir o procedemento descrito na seguinte táboa: Unha vez rematado o proceso, os centros educativos deberán enviar as evidencias documentais de que seguiron estas fases, xunto coas actas de selección, ao equipo Practicum Depo Erasmus+ 2020 por correo electrónico ao seguinte enderezo: mobilidade. fp@depo. es. Aceptaranse fotografías, capturas de pantalla ou documentos escaneados. Describa brevemente a súa organización (oferta educativa do centro: familias profesionais, contornos socioeconómicos e sociais do centro, descrición do perfil do alumnado, especificar se hai alumnado inmigrante, de minorías étnicas, afectados pola exclusión social, ano de creación do centro.) Cales son as actividades e a experiencia da súa organización nas áreas relevantes para a solicitude da mobilidade? (experiencia na xestión doutros programas europeos, no caso de Erasmus+ especificar acción clave, participación en proxectos de calidade e innovación educativa, transferencias en boas prácticas etc.) Indique o persoal implicado neste proxecto e as competencias previas que lle achegue a este (existencia de persoal específico para a xestión de proxectos europeos, coñecementos de idiomas etc.) Melloras esperadas coa participación do centro nesta convocatoria de mobilidade Erasmus+ (mellora da competencia lingüística do alumnado, dimensión europea, aumento da empregabilidade do alumnado, mellora do currículo do centro, innovación, etc.) Solicitou ou recibiu algunha axuda de calquera programa da unión europea nos últimos doce meses? de ser así, indique cales Pontevedra, 18 de novembro de 2019 A deputada delegada Iria Lamas Salgueiro